মুকুলের খারাপ হয়ে যাওয়া সাইকেলটা নিয়ে আমি আর মুকুল টাঙ্গায় উঠলাম, রথীন আর মনি রথীনের সাইকেলে করে আমাদের টাঙ্গার পিছনে পিছনে আসতে লাগল। টাঙ্গাওয়ালাটা লুঙ্গি আর ফুলাহাতা পাঞ্জাবি পরে আছে, অন্ধকারে মুখটা দেখা যায় নি, তাছাড়া মাথাসহ তার মুখের বেশির ভাগ অংশই গামছা দিয়ে জড়ানো। অন্ধকার রাতে শুধু ঘোড়ার পায়ের টগবগ টগবগ ছন্দের শব্দ শোনা যাচ্ছে, হয়ত ঝিঁঝিঁর ডাক বা জোনাকির আলো ঝোপঝাড়ে আছে, কিন্তু সে দিকে মন দেওয়ার মতন অবস্থা তখন আমাদের ছিল না। মুকুল আর আমি নিজেদের মধ্যে দু একটা কথা বললেও টাঙ্গাওয়ালা চুপচাপ ছিল কোন কথা বলছিল না। শুধু একবার মুকুল মুখে সিগারেট নিয়ে আগুন জ্বালতেই টাঙ্গাওয়ালা বলে উঠেছিল, " আগুন জ্বালাবেন না, আমার ঘোড়া আগুনকে ভয় পায়।"